**Trezire**

*Dorurot*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Odihna mi-o caut , în părul tău noapte!...

Vreau flacăra minții la foc pâlpâit,

Vreau gândul , o frunză ce nu se mai zbate,

Vreau sufletul , apă de lac liniștit!

-Resfiră tu, noapte , o șuviță bogată

Pe roata de suliți crescândă în zori,

Amână asediul de gânduri ce poartă

Pe cerul din suflet , doar ploaie și nori!

Din somnul ca vinul mai vreau înc-o gură!...

Dar timpul întoarce o filă nouă,

Am pleoapa deschisă și ochii-mi adună

Durerile lumii dospite în rouă.

Aștept ca lumina ce mână destinul

Să cadă pe roua din lacrima lumii,

Aștept , de cu zori, să coboare Divinul,

S-aducă plinire de fapt,rugăciunii.

Căci faptele zilei sunt vreascuri ce-ncheagă

O roată ce-nvârte destinul de foc,

O roată-i lumina din inimi ce leagă

Pe om cu Divinu-n inel , la un loc...